SYUDAD TI VIGAN, Mayo 17 (PIA) – Ti milagro ti Tres de Mayo ti Vigan ti rason no apay a maaw-awagan a Viva Vigan ti piyesta ti syudad.
Idi Nobiembre 12 inggana’t Disiembre 15, 1882 adda natay a 934 katao iti Vigan gapu iti epidemia. Daytoy ket segun ken ti nalatak a historian ti Vigan, ni Damaso King. Iti sinuratna iti Ilocos review Volume 23. Napasamak daytoy nga epidemia tallopulo a tawen kalpasan a nabanngon ti kapilia ti kamposanto ti Vigan idi 1852.
Naalarma dagiti naturales ken mestizos ti Vigan gapu ti kinaadu ti matmatay iti sangkabassit a tiempo. Dinawat da ngarud iti kura paruko a ni Fr. Evaristo Abaya a buluden ti Vigan ti Santo Cristo Milagroso manipud diay ili ti Sinait tapno pagdaydaywan ken pagtandaan dagiti tattao.
Daytoy a Santo Cristo Milagroso ket dimteng iti baybay ti Sinait idi 1620. Kadduana iti kahon a naisanglad ket ti imahen ni Virhen Maria , dua a kandela ken bass voil. Dagiti mangngalap a nakaalaw iti kahon ket taga –Sinait ken taga badoc. Idi awiten dagiti taga-Sinait ti Virhen madida mabagkat , ngem idi taga-Badoc ti nangawit dardarasda a naitag-ay .
Kasta met nga idi awiten ti taga badoc iti Santo Cristo dida pulos makuti ngem idi taga Sinait ti nangawit insigida met a nakutida .Isu a ti Santo Cristo ket napan iti simbaan ti Sinait, ket ti met Virhen maria iti Badoc.
Idi nabuluden ti simbaan ti Vigan ti Santo Cristo Milagroso, nagnobena dagiti tattao iti siam nga aldaw. Ket bayat ti panagnobnobena da in-inut a bimmasbassit dagiti matmatay. Idi nalpasen ti nobena ti siam nga aldaw nalpas metten ti epidemia. Nagrag-o dagiti taga Vigan a nangidirdir-i ti panagyamanda iti Apo Dios .
Nangmisa ti kura paruko kas panagyaman ti milagro ti Santo Cristo. Ket dandani amin a taga Vigan ket nakimisa . Insublida met la ti milagroso nga imahen iti simbaan ti Sinait, ket nagyamanda iti kura paruko ti ili.
Manipud kadayti a tiempo saanen a nalipatan dagiti taga Vigan ti debosionda iti Nailansa iti Ckrus a Kristo nga inawaganda ti Apo Lakay.
Kas maysa pay a panagyamanda pinili dagiti naturales ti Vigan maikatlo nga aldaw ti Mayo nga aldaw a panagyaman kenni Apo Lakay ta daytoy nga aldaw ti piesta ti pannakabangon ti Santo a Cruz ken ti pinagpiesta ni Apo Santo Cristo Milagroso iti ili ti sinait .
Ti Tres de Mayo ket isu ngarud ti piesta dagiti amin a tubo ti Vigan (feast of the Natives of Vigan ) a nangrugi idi Mayo 3,1883. Manipud idin kada aldaw ti Biernes mapan dagiti tattao iti kapilia ti kamposanto (Simbaan a Bassit ) tapno makimisa ken agdebosion kenni Apo Santo Cristo .
Viva Vigan. Agbiag ti Vigan gapu iti ayat ti Santo Kristo,kuna ngarud ni Padre Vicente Avila ti agdama a kura paruko iti Vigan, iti sermonna idi Tres de Mayo iti Simbaan a Bassit a masarakan iti ungto ti bagatan ti Quezon Avenue. Saan laeng a Viva Vigan, no di ket Viva Vigan Santo Cristo. Ta awan ti Viva Vigan no awan ni Santo Kristo a nangisalakan iti Vigan.
Innayon pay ni Avila a masapul nga agannad dagiti lumugar tapno mataginayon ti pammatida iti Dios, ken Santo Kristo, tapno saanton a maaramid ti kasdi nga angul. (ICR/MCA/PIA1 Ilocos Sur)
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn